Viktig informasjon til deg som vil bli besøksvenn med hund

***Vennligst les gjennom dette før du melder deg på kurs. Her vil du få nødvendig informasjon om hva som skjer både før, under og etter besøksvenn med hund kurset.***

Besøksvenn med hund er en utvidelse av Røde Kors sin eksisterende besøkstjeneste. Som besøksvenn med hund besøker du og hunden din grupper og/eller enkeltpersoner. Besøk kan foregå innendørs i egnet rom eller utendørs i rolige omgivelser. Den du besøker vil klappe og prate med hunden, og kanskje gi den en godbit. Aktiviteter som godbitsøk eller fremvisning av artige triks skaper ofte begeistring. Besøket varer opptil en time per gang og i snitt to ganger per måned. Det er viktig at besøk tilpasses den som får besøk, deg og din hund - alle parter skal trives!

For å bli besøksvenn med hund så må du og hunden din gjennomføre et **besøksvenn med hund kurs.** Er du ikke frivillig i Røde Kors fra før så må du også ta et kurs som heter **Startkurs for nye frivillige.** Dette er et obligatorisk kurs for alle nye frivillige og gir en introduksjon til Røde Kors, førstehjelp og psykososial førstehjelp. Kurset kan tas som e-læring, som et webinar eller som et klasseromskurs. Du må også være registrert som frivillig i Røde Kors.

**All besøksvenn med hund trening og aktivitet, skal være positiv og belønningsbasert. Bruk av straff, eller utstyr som er laget for å påføre hunden smerte eller ubehag er utelukket i Røde Kors regi.**

# FØR FØRSTE KURSHELG

Du må være fylt 18 år og hunden skal være minst 2 år innen kurset er slutt. Øvre aldersgrense for å delta på kurs for hunden er i utgangspunktet 9 år, men unntak kan gjøres basert på individuell vurdering. Hunden skal være normalt frisk og forventes å kunne delta i aktiviteten i flere år etter kurset.

****VETERINÆRATTEST****

Hunden skal ha veterinærattest som sier at hunden er frisk og ikke har «vondter» eller annet som vil kunne hemme den i aktiviteten. Aller helst ønsker vi at vår utvidede veterinærattest benyttes (som du kan laste ned fra nettsiden vår). Vi forstår at det er utfordrende å få gjennomfør dette før kursstart og dere avtaler deres planer for å få gjennomført dette med instruktørene første kurshelg.

Tisper i løpetid får delta på kurs (max 2). Kursarrangør må få melding om dette, slik at de kan tilrettelegge best mulig.

Drektige tisper kan ikke delta på besøksvenn med hund kurs.

## **EGENERKLÆRING**

For at vi skal kunne forberede oss best mulig til kurset trenger vi litt informasjon om deg og hunden din og vi ber deg derfor fylle ut påmeldings- og egenerklæringsskjemaet. Skjemaet kan lastes ned fra nettsiden vår og returnes så fort som mulig og i god tid før forhåndsvurdering fredag 19 januar. Skjema returneres til sara.harila@redcross.no

## **FORHÅNDSVURDERING AV DEG OG HUNDEN**

Det er få plasser på besøksvenn med hund kurs, derfor er det innført en forhåndsvurdering, før dere får en plass på kurs. Vurderingen gjøres av en erfaren hundeperson(instruktørene) som vurderer om hunden vil kunne trives og er egnet til å delta på kurset og møter de formelle kravene som alder og god helse. Dermed fylles kursplassene med hunder og førere som har gode muligheter for å bli godkjent som ekvipasje i Røde Kors. Det kan være både ny innlæring og avlæring av momenter som har betydning i en besøkssitasjon.

# SELVE BESØKSVENN MED HUND KURSET

## **TID**

Kurset går over to helger, lørdag og søndag kl. ca1000 – ca 1700. Det er krav 100% oppmøte på kurset for å kunne bestå kurset.

## **INNHOLD PÅ KURSET**

På kurset får du en innføring i hundens språk og signaler, innføring og trening i hva som skal til for å fungere godt i en besøkssituasjon, forberedelse og gjennomføring av besøk og ikke minst risikohåndtering. Du får også veiledning gjennom en rekke praktiske øvelser. Av hensyn til kursets varighet er det begrenset tid til trening, men du vil få tips til hva som bør trenes mellom helgene.

I løpet av kurset gjøres en løpende vurdering av samarbeidet mellom deg og hunden og hundens egnethet. Dette danner grunnlaget for kategorisering av hvilken type besøk som kan passe for nettopp dere.

Det er viktig å være klar over at besøksvenn med hund kurset ikke er et lydighetskurs. Det er forventet at hverdagslydighet og trening av hund blir trent i andre sammenhenger. Det er en fordel om hunden din på forhånd kan grunnleggende øvelser som sitt, dekk, vent og gå (relativt)pent i bånd. Den bør også kunne jobbe i nærheten av andre hunder.

## **HA MED DETTE PÅ KURSET**

* Godbiter (gjerne små biter så hunden ikke blir mett)
* Et håndkle
* Vannskål til hunden
* Halsbånd (ikke strup – det er ikke tillatt i Røde Kors sammenheng)
* Line (flexi line skal ikke brukes i kurs eller besøkssammenheng).
* I tillegg kan det være lurt med bil/bur/teppe hvor hunden kan hvile mellom øktene den er med på.

Kursdagene starter med en teorileksjon, så det er lurt å lufte hunden godt før dere ankommer kurset.

## **KOSTNADER**

Alle kurs i Røde Kors er gratis, så lenge du er medlem i Røde Kors.

# ETTER KURS

Du kan etter avsluttet og godkjent kurs delta som besøksvenn med hund for Røde Kors. I samarbeid med deg blir du og hunden din koblet til et egnet besøksforhold. Røde Kors bruker mye ressurser på å utdanne sine frivillige og håper dette vil bidra til gjensidig glede. Hundens helse, trivsel og oppførsel på besøk er ditt ansvar. Som besøksvenn med hund får du et sosialt og faglig nettverk i ryggen, og ikke minst muligheten til å glede noen som virkelig trenger det!

Som besøksvenn med hund i Røde Kors binder du deg til et visst antall besøk og eller en gitt tidsperiode. Dette avtales med din lokale Røde Kors forening. Hunden anbefales ha en årlig helsesjekk hos veterinær så lenge dere er aktive frivillige.

# FORSIKRINGER

Du som hundefører er ansvarlig for din hund også når dere er på besøk i Røde Kors regi. Vi oppfordrer til å ha en hundeforsikring, men det er ikke et absolutt krav. Dersom det skulle skje noe med din hund mens dere er på "jobb" er du ansvarlig for å dekke kostnader knyttet til dette. Hvorvidt Røde Kors dekker egenandelen på forsikringen varierer fra lokalforening til lokalforening. Du som frivillig er dekket av Røde Kors sin forsikring for alle frivillige.

***Vil DU bli med, å være et medmenneske? Ta kontakt eller send oss en epost, så sender vi mer informasjon og får holdt av plass til deg!***

*Med vennlig hilsen*

*Sara Nordhuus Harila*

*Epost:* sara.harila@redcross.no